मुंबई। नववर्ष के अवसर पर नकली शराब की बिक्री रोकने के लिए आबकारी विभाग ने राज्यभर में 111 दस्ते तैयार किए हैं। साथ ही नकली शराब की पहचान के लिए निजी शराब कंपनी ने सरकार को यंत्र भी मुहैया कराए हैं।
राज्य के राजस्व मंत्री एकनाथ खडसे ने सोमवार को यह जानकारी दी। उन्होंने बताया कि नए वर्ष के मौके पर शराब की खपत बढ़ जाती है। इसकी वजह से बड़े पैमाने पर नकली शराब की भी बिक्री होती है। इसे रोकने के लिए राज्य की सीमा पर आबकारी विभाग के दस्ते तैनात किए जाएंगे। इसके लिए कुल 111 दस्ते तैयार किए गए हैं। नकली शराब की बिक्री से सरकार को राजस्व का नुकसान होता ही है, साथ ही शराब कंपनियों को भी नुकसान उठाना पड़ता है।
इसको रोकने के लिए शराब बनाने वाली एक मशहूर कंपनी ने सरकार को नकली शराब की पहचान करने वाले यंत्र उपलब्ध कराए हैं।
खडसे ने बताया कि शराब की बोतल में इस यंत्र को डालने पर यदि शराब नकली रहेगी तो लाल बत्ती जल जाएगी। शराब की शुद्धता जांचने के लिए पहली बार इस तरह के यंत्र का इस्तेमाल होगा। उन्होंने बताया कि इस बार नववर्ष पर तड़के 5 बजे तक होटल-पब शुरु रह सकेंगे। जबकि अन्य दिनों में बार-पब रात 12 बजे तक ही खुले रह सकते हैं। नववर्ष की रात्रि के लिए यह छूट दी गई है। हालांकि कानून-व्यवस्था का विचार कर जिलाधिकारी इस तरह के छूट देने से इंकार भी कर सकते हैं।
hin_Deva hin_Deva hin_Deva hin_Deva